3.Komentāri par Padomes nostāju

Padomes nostāja, kas pieņemta pirmajā lasījumā, pilnībā atspoguļo starp Eiropas Parlamentu un Padomi 2020. gada 4. decembrī panākto politisko vienošanos.

Komisija uzskata, ka politiskā vienošanās kopumā atbilst mērķim maksimāli palielināt ES pievienoto vērtību un ES prioritātēm attiecībā uz Eiropas zaļo kursu, digitālo pārkārtošanos un izturētspēju.

Komisija arī uzskata, ka šī politiskā vienošanās kopumā ir līdzsvarota un ietver nepieciešamās aizsardzības klauzulas, kas vajadzīgas, lai novērstu tādu zvejniecības subsīdiju ieviešanu, kuras var uzskatīt par kaitējošām ilgtspējības ziņā. Komisija uzskata, ka politiskā vienošanās ir saderīga ar:

–kopējās zivsaimniecības politikas satvarā noteiktajiem ilgtspējīgas zivsaimniecības pamatprincipiem;

–ES apņemšanos saskaņā ar ANO 14.6. ilgtspējīgas attīstības mērķi (IAM) nepieļaut tādas zvejniecības subsīdijas, kas veicina pārmērīgu zvejas kapacitāti un pārzveju, un

–ES nostāju Pasaules Tirdzniecības organizācijā notiekošajās diskusijās par zvejniecības subsīdijām.

Tāpēc Komisija atbalsta šo politisko vienošanos.

Turpmāk ir izklāstīti šīs vienošanās galvenie punkti.

·Fonda nosaukums ir mainīts un tagad ir Eiropas Jūrlietu, zvejniecības un akvakultūras fonds (EJZAF).

Komisija uzskata, ka šis jaunais nosaukums atspoguļo fonda darbības jomu.

·Finanšu resursu sadalījums

–Tiešā pārvaldībā īstenotā piešķīruma samazinājums par 32 miljoniem EUR, jo kopējais EJZAF budžets DFS ietvaros ir samazināts par 32 miljoniem EUR.

Komisija uzskata, ka šis ļoti ierobežotais samazinājums nemazinās atbalstu tiešās pārvaldības ietvaros, īpaši jūrlietu politikai un starptautiskās okeānu pārvaldības darbakārtībai. Tajā pašā laikā, neraugoties uz šo samazinājumu, tiek saglabāti apjomīgi piešķīrumi dalītā pārvaldībā dalībvalstīm, lai tās varētu apmierināt savas zvejniecības un akvakultūras nozares vajadzības un sasniegt klimata un vides mērķus.

–Komisijas tehniskās palīdzības maksimālā apjoma samazināšana no 1,7 % līdz 1,5 % no kopējā budžeta.

Komisija uzskata, ka šis samazinājums gan mazinās tās spēju palīdzēt dalībvalstīm plānošanas procesā, tomēr neapdraudēs ar tehnisko palīdzību atbalstītos galvenos uzdevumus.

–15 % maksimālā robežvērtība katram valsts piešķīrumam nolūkā īstenot piecus flotes pasākumus (t. i., bruto tilpības palielināšanu, dzinēja nomaiņu, jauna zvejnieka veiktu lietota kuģa pirmreizēju iegādi, zvejas darbību pilnīgu izbeigšanu un zvejas darbību pagaidu pārtraukšanu).

Komisijas priekšlikumā maksimālā robežvērtība bija 10 %, taču tikai attiecībā uz darbību galīgu izbeigšanu un pagaidu pārtraukšanu. Tomēr, ņemot vērā to, ka citu pasākumu būtība ir mainījusies, Komisija pieprasīja uz tiem attiecināt minēto maksimālo robežvērtību. Minētie pieci pasākumi ietver individuālas investīcijas vai kompensāciju, tāpēc tiem nav lielas pievienotās vērtības. Lai gan Komisija būtu devusi priekšroku 10 % maksimālajai robežvērtībai attiecībā uz visiem pieciem flotes pasākumiem nolūkā nodrošināt ES līdzekļu maksimālu pievienoto vērtību, tā uzskata, ka arī šī 15 % maksimālā robežvērtība nodrošina to, ka atbalsts flotes pasākumiem nekaitēs EJZAF galvenajām prioritātēm (piemēram, ilgtspējīgai zvejai, zvejas kontrolei, zinātnisko datu vākšanai zvejniecības pārvaldības atbalstam, inovācijai, nozares kolektīvajai organizācijai un vietējai attīstībai). Šī maksimālā robežvērtība arī neļauj radīt mākslīgu subsīdiju piedāvājumu, kas radītu savu pieprasījumu un līdz ar to izkropļotu tirgu.

–Maksimālās robežvērtības palielināšana papildu izmaksu kompensēšanai tālākajos reģionos no 50 % uz 60 % no šiem reģioniem atvēlētajiem piešķīrumiem, paredzot iespēju to palielināt vēl par 10 procentpunktiem, ja dalībvalstis savā programmā to pienācīgi pamato.